《侠客行六十四韵》
明代·胡应麟

朝端新拜大长秋，赐第东方最上头。曲榭华甍藏燕雀，画堂飞栋列貔貅。

论功肯就平阳列，相骨争誇定远俦。太宰均裀容接席，中丞停节让鸣驺。

前茅鼓角陈清吹，后队旌𣄢树碧油。几为高名罗蒯彻，时从长揖见曹丘。

雄心黯淡操戈发，奇策纵横借箸筹。博浪误惊嬴主中，白登长抱沛王羞。

长驱欲践天骄血，转战思椿日逐喉。然诺季心轻海岱，风声剧孟重山丘。

朱家缓颊共排难，郭解捐躯代报仇。八百家奴怀蜀镪，三千门客佩吴钩。

登坛辟易渔阳帅，分道凭陵博陆侯。向晚章台嘶叱拨，深春韦曲叫钩辀。

麒麟阁耸飞身上，鳷鹊宫扃掉臂游。入幕嘉宾窥喜怒，当场摩诘效俳优。

微行汉帝令衷甲，清暇唐宗待蹴毬。绝代妖童颜比郑，倾城小史貌逾周。

频呼第五嬉金埒，屡窃无双下玉楼。贵介原尝元并峙，奢靡王石定谁优。

双珠跳脱迎无畏，百宝流苏障莫愁。云母屏开红日耀，水晶帘捲碧天幽。

灯笼锦织流黄被，火浣衫裼集翠裘。五彩同心饶绾结，七珍如意竞雕锼。

盈拳韎韐商胡赠，径尺琅玕贵主求。象齿穹窿来绝域，蛟精莹腻出灵湫。

齐璜楚玦相辉映，鲁璧秦碑互校雠。彝鼎蚩尤存大夏，尊罍饕餮验成周。

华笺溢案钟王聚，妙墨盈箱顾卫留。绿野遗踪看载辟，蓝田名迹羡重修。

为园直跨新丰市，凿沼斜穿太液流。曲岛回汀浮滟滪，孤峰层巘矗瀛洲。

岧峣睥睨通河汉，巀嶪罘罳碍斗牛。泉美乍分扬子渡，石奇先载郁林州。

偏箱络绎驰山荔，巨舶联翻饷海榴。选匠荆扬乔木尽，营工川洛众材鸠。

瓜田灞浐联郊隧，柳陌咸阳夹置邮。十院名花行索笑，八窗文杏坐销忧。

松风昼起娱贞白，竹露晴翻媚子猷。芳草梦时连骤睹，蟠桃栽处朔勤偷。

相思树底閒情剧，连理枝旁逸兴遒。菡萏飘香萦桂闼，芙蓉输艳扑兰舟。

青萍瑞实浮江上，绿萼寒英寄陇头。俊鹊东方劳远致，神鹰南国费穷蒐。

爰居受享翻成福，吉了能言不解愁。子母玄猿携上峡，雌雄丹鹤贮浮丘。

当阶桧柏龙鳞劲，侧径梧桐凤羽稠。把钓文鱼时拨剌，开笼细鸟日啁啾。

玻瓈盏净屠苍鹿，玛瑙盘殷脍赤虬。食进万钱忘下箸，羹调千镒未盈瓯。

牛心探胾熊蹯脆，蟹足熬膏獭髓柔。李尉庖中赢宝屑，郇公厨内足珍羞。

从容握麈延诸谢，慷慨呼卢轧二刘。侯白抗颜陈戏剧，秦青扬袂动歌讴。

数声子夜明星落，一部阳春霁月流。别馆笙箫云共咽，回廊灯烛雾难收。

杯传鹦鹉长酣醉，杓满鸬鹚递劝酬。五斗椰浆尝异核，百壶桑落荐芳篘。

生来梁孝豪游擅，蚤岁燕丹侠气投。日杳虞渊犹角逐，天倾杞国漫咨诹。

无论萧相居帷幄，谩说孙郎近冕旒。倏忽韶光侔闪电，须臾沧海变浮沤。

霜华烂熳催红颊，石火纷纭照白头。好是太玄扬子业，书成名字在千秋。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。